钦定古今图书集成/明伦汇编/氏族典/第111卷 > 崔瞻
## 钦定古今图书集成/明伦汇编/氏族典/第111卷 > 崔瞻

按《北齐书崔㥄传》：“㥄子瞻，字彦通，聪朗强学，有文情，
善容止，神采嶷然，言不妄发。年十五，刺史高昂召署
主簿。清河公岳辟为开府西阁祭酒。崔暹为中尉，启
除御史，以才望见收，非其好也。高祖入朝，还晋阳，被
召与北海王师陪从，俱为诸子宾友。仍为相府中兵
参军，转主簿。世宗崩，秘未发丧，显祖命瞻兼相府司”
马，使邺。天保初，兼并省吏部郎中。寻丁忧，起为司徒
属。杨愔引瞻为中书侍郎。皇建元年，除给事黄门侍
郎，加征卤将军，除清河邑中正。肃宗践祚，皇太子就
傅受业，诏除太子中庶子，征赴晋阳。敕专在东宫，调
护讲读及进退礼度，皆归委焉。太子纳妃斛律氏，敕
瞻与鸿胪崔劼撰定《婚礼仪注》。太宁元年，除卫尉少
卿，寻兼散骑常侍，聘陈使主。瞻词韵温雅，南人大相
钦服。还除太常少卿，加冠军将军，转尚书吏部郎中。
因患耳取急十馀日。旧式，百日不上解官，吏部尚书
尉瑾性褊急，以瞻举指舒缓，曹务繁剧，遂附驿奏闻，
因而被代。瞻遂免归乡里。天统末，加骠骑大将军，就
拜银青光禄大夫。武平三年卒，时年五十四。赠使持节、都督济州军事、大理卿、刺史，谥曰“文。”